# JEGYZŐKÖNYV

amely készült **2018. április 25-én** Üröm Község Önkormányzat **Pénzügyi és Gazdasági Bizottságának** üléséről.

### **Az ülés helye**: Üröm Polgármesteri Hivatal tanácsterme

**Jelen vannak:**

Bertalan János bizottság elnöke

Erdész Béláné bizottsági tag

Ficze Bálint bizottsági tag

Kelemen Márta bizottsági tag

Storcz Botond bizottsági tag

Szabó Olga bizottsági tag

Szilvási Károly bizottsági tag

Madarász Lászlóné bizottsági tag

**Igazoltan távol:**

Buzás Katalin bizottsági tag

**Igazolatlanul távol:** Nem volt.

**Bertalan János** **a bizottság elnöke** Üdvözli a megjelenteket. Megállapítja, hogy a 9 fős bizottságból 8 fő jelen van, az ülés határozatképes azt megnyitja.

Javaslom jegyzőkönyv-vezetőnek Szél-Takács Viktóriát hitelesítőnek pedig Erdész Bélánét.

A bizottság egyhangúlag elfogadta jegyzőkönyv-vezetőnek Szél-Takács Viktóriát hitelesítőnek Erdész Bélánét.

**Bertalan János**: Írásban kapták meg a bizottság tagjai a mai ülés napirendjeit, van-e pótlólagos napirendre javaslat?

Nekem van, javaslom felvenni

6.) Pályázat benyújtásának elbírálása járdafelújításra (Üröm, Fő u.)

Előadó: Bizottság elnöke

Amennyiben nincs, úgy szavazásra bocsátom, aki az írásban kiküldött napirendekkel egyetért, az kérem hogy szavazzon.

A Pénzügyi- és Gazdasági Bizottság 8 igen ellenszavazat nélkül az alábbi napirendeket fogadta el:

**1.) Üröm Község Önkormányzat Képviselő-testületének \_\_\_/2018. (III.\_\_.) számú önkormányzati rendelet véleményezése a 2/2017. (II.23.) számú önkormányzati rendelet végrehajtásáról (zárszámadás), a 2017. évi pénzmaradvány elszámolásáról, az önkormányzat vagyonáról szóló tájékoztató véleményezése.**

**Előadó: Bizottság elnöke**

**2.) Üröm játszóterein meglévő hibák kijavítására, karbantartására benyújtott árajánlat véleményezése.**

**Előadó: Bizottság elnöke**

**3.) A polgármester két ülés között hozott döntésének véleményezése (az iskola tornatermi függönyének javítására költségek biztosítása).**

**Előadó: Bizottság elnöke**

**4.) A 2018. évi kátyúzási munkákra beérkezett árajánlatokban bizottsági javaslat kialakítása.**

**Előadó: Bizottság elnöke**

**5.) Juhász Gábor kérelmében bizottsági javaslat kialakítása, településrendezési szerződés véleményezése, háttérfejlesztési hozzájárulásra javaslat.**

**Előadó: Bizottság elnöke**

**6.) Pályázat benyújtásának elbírálása járdafelújításra (Üröm, Fő u.)**

**Előadó: Bizottság elnöke**

**A bizottság az elfogadott napirendeknek megfelelően megkezdte érdemi munkáját.**

**1.) Napirendi pont:**

**Üröm Község Önkormányzat Képviselő-testületének \_\_\_/2018. (III.\_\_.) számú önkormányzati rendelet véleményezése a 2/2017. (II.23.) számú önkormányzati rendelet végrehajtásáról (zárszámadás), a 2017. évi pénzmaradvány elszámolásáról, az önkormányzat vagyonáról szóló tájékoztató véleményezése.**

**Előadó: Bizottság elnöke**

**Bertalan János a bizottság elnöke:**

A 2017.évi költségvetés végrehajtására előkészített rendelet-tervezetet kell véleményeznie a bizottságnak. A rendelet-tervezet tartalmazza a 2017. év bevételi és kiadási tényszámait, bemutatja az önkormányzati vagyon alakulását, illetve pénzmaradvány elszámolását.

Röviden a bevételek-kiadások alakulásáról:

az összbevétel 2.109.066.000 Ft, mely 96%-os teljesítésnek felel meg, igen kiemelkedő teljesítés.

A kiadás 1.326.847 e/ Ft. 60%-os teljesítés. Itt jegyezném meg, hogy az alacsony teljesítési % mögött a tervezett Művelődési Ház építésének elmaradása van az ismert okok miatt. ( nem írtak ki pályázatot forrásra )

A bevételek között érdemes megemlíteni az adóbevételeket, itt 97%-os a teljesítés, mely 311.692 e/ Ft bevételnek felel meg. Igen szépen alakult ez a bevétel, hiszen az elmúlt években mindig probléma volt az adófizetési morállal.

A támogatásoknál 100% a teljesítés, alacsonyabb teljesítés a tőke és felhalmozás bevételnél van 34%, mivel a Doktor S. utcai épület nem került értékesítésre.

Kiadások: az összkiadás 60%-os teljesítésen ( 1.326.847 e/ Ft ) belül:

|  |  |
| --- | --- |
| Személyi jellegű kiadás | 92% |
| Szociális hozzájárulási adó | 88% |
| Dologi kiadás | 86% |
| Támogatások | 100% |
| Szociális kiadás | 98% |
| Fejlesztések | 23% |
| Finanszírozási kiadás | 91% |

A bemutatott %-ok is egyértelműen alátámasztják, hogy a beruházások kiadásainál alacsony a teljesítés (23%), tehát a már említett művelődési ház elmaradt beruházása miatt.

Vagyon alakulása: 2017.december 31. ei állapot szerint az önkormányzat vagyona 6.102.181 e/Ft, ez 2016. december 31-én 5.547.170 e/Ft volt, tehát egy szerény mértékű vagyon gyarapodást mutat a mérleg.

Az önkormányzatnak adósság állománya nincs. Pénzmaradványa 767.149.794 Ft.

Kérdés-észrevétel?

**Szabó Olga**: esetleg javasolnám a könyvvizsgálatot, tudom, hogy már nem kötelező, de egy plusz biztosíték lenne.

**Bertalan János:** Amennyiben nincs több vélemény, úgy szavazásra bocsátom, aki javasolja a 2017. évi zárszámadási rendelet-tervezetet elfogadásra a képviselő-testületnek az kérem, hogy szavazzon.

A Pénzügyi és Gazdasági Bizottság 8 igen szavazattal, ellenszavazat és tartózkodás nélkül az alábbi határozatot hozta.

Üröm község Önkormányzat Pénzügyi és Gazdasági Bizottságának

**26/2018. (IV. 25.) számú határozata**

***Pénzügyi és Gazdasági Bizottság:***

1.) Megállapítja, hogy az önkormányzat 2017.évi gazdálkodását bemutató zárszámadási rendelet és mellékletei szerint az éves gazdálkodás úgy bevételi, mint kiadási oldalon pozitív volt.

2.) Az önkormányzat vagyon állománya nem csökkent, hanem gyarapodott, tehát vagyonvesztés nem volt.

3.) Az önkormányzatnak hitelállománya nincs

4.) Mindezekre tekintettel javasolja a képviselő-testületnek a zárszámadási vagyonrendelet elfogadását.

5.) Felkéri a bizottság elnökét, hogy a jelen határozatot a képviselő-testület soros ülésén ismertesse.

Határidő: 2018. 04. 25.

Felelős: bizottság elnöke

**2.) Napirendi pont:**

**Üröm játszóterein meglévő hibák kijavítására, karbantartására benyújtott árajánlat véleményezése.**

**Előadó: Pénzügyi bizottság elnöke**

**Bertalan János**: A felülvizsgálata valamennyi játszótérnek megtörtént, most az 5 db játszótérre adta be a javításokra vonatkozó árajánlatát a vállalkozó.

Kérdés-hozzászólás?

**Erdész Béláné**: Kérdésem, hogy a Templom téren is ki lesznek cserélve a padokon a hiányzó padlécek?

**Szilvási Károly**: Összesen mennyi padléc lesz kicserélve?

**Bertalan János**: 33 db. Az elmúlt évben is a SAJO ABC Team Kft. adta a legolcsóbb ajánlatot.

**Bertalan János**: Amennyiben nincs több észrevétel, úgy szavazásra bocsátom, aki egyetért az Sajo ABC Team Kft ajánlatával és támogatja annak elfogadását az kérem, hogy szavazzon.

A Pénzügyi- és Gazdasági Bizottság 8 igen szavazattal, ellenszavazat és tartózkodás mellett az alábbi határozatot hozta:

Üröm község Önkormányzat Pénzügyi és Gazdasági Bizottságának

**27/2018. (IV.25.) számú határozata**

A Pénzügyi és Gazdasági Bizottság

**1)**  Támogatja a képviselő-testület felé, hogy az 5db játszótérre benyújtott karbantartás ajánlatot fogadja el, Fő utcai padok léc cseréjével együtt.

2.) Felkéri a bizottság elnökét, hogy a jelen határozatot a képviselő-testület soros ülésén ismertesse.

Határidő: 2018. 04. 25.

Felelős: bizottság elnöke

**3.Napirendi pont:**

**A polgármester két ülés között hozott döntésének véleményezése (az iskola tornatermi függönyének javítására költségek biztosítása).**

**Előadó: Bizottság elnöke**

Előadó: Pénzügyi bizottság elnöke

**Bertalan János:** Az iskola igazgatója április 21-re ütemezte a tornaterem térelválasztó függönyének javítását és 74e/ Ft önkormányzati támogatást kért. A polgármester két ülés közötti döntéssel engedélyezte, ennek utólagos testületi jóváhagyása szükséges. Én támogatom a jóváhagyást.

Kérdés-észrevétel?

**Ficze Bálint**: Nagyon messziről jön a cég a javításra, az útiköltség teszi ki az ajánlat nagy részét.

**Bertalan János:** Amennyiben nincs több észrevétel, úgy szavazásra bocsátom, aki egyetért a két ülés közötti döntés testületi jóváhagyásával, az kérem hogy szavazzon.

A Pénzügyi- és Gazdasági Bizottság 8 igen szavazattal, ellenszavazat és tartózkodás mellett az alábbi határozatot hozta:

Üröm község Önkormányzat Pénzügyi és Gazdasági Bizottságának

**28/2018. (IV.25.) számú határozata**

A Pénzügyi és Gazdasági Bizottság

1) Egyetért azzal, hogy az iskola tornatermében a térelválasztó függöny javítási költségeit az önkormányzat támogassa saját forrása terhére.

2) Támogatja a képviselő testület felé a polgármester e tárgykörben két ülés között hozott döntésének jóváhagyását.

3.) Felkéri a bizottság elnökét, hogy a jelen határozatot a képviselő-testület soros ülésén ismertesse.

Határidő: 2018. 04.25.

Felelős: Bizottság elnöke

**4. Napirendi pont:**

**A 2018. évi kátyúzási munkákra beérkezett árajánlatokban bizottsági javaslat kialakítása.**

Előadó: Bizottság elnöke

**Bertalan János**: Három árajánlat érkezett. Valamennyi munkafolyamatokra adott ajánlatot. Áttanulmányozva az ajánlatokat, egyértelmű, hogy a Penta Kft. ajánlata a legalacsonyabb.

Kérdés-észrevétel?

**Szabó Olga**: Szerintem lenne ennél olcsóbb ajánlat is, az interneten pont a napokban találtam komoly honlappal rendelkező cégeket.

**Bertalan János**: Amennyiben nincs több észrevétel, úgy szavazásra bocsátom, aki a Penta Kft. ajánlatát támogatja, az kérem, hogy szavazzon.

A Pénzügyi és Gazdasági Bizottság 8 igen szavazattal, ellenszavazat és tartózkodás nélkül az alábbi határozatot hozta:

Üröm község Önkormányzat Pénzügyi és Gazdasági Bizottságának

**29/2018. (IV. 25.) számú határozata**

A Pénzügyi és Gazdasági Bizottság

1.) Javasolja a képviselő-testületnek, hogy a 2018. évi kátyúzási munkákra benyújtott árajánlatok közül a Penta Kft ajánlatát fogadja el, mint a legkedvezőbb árajánlatot.

2.) Felkéri a bizottság elnökét, hogy a határozatot a Képviselő-testület soros ülésén

ismertesse.

Határidő: 2018.04.25.

Felelős: bizottság elnöke

**5.) Napirendi pont:**

**Juhász Gábor kérelmében bizottsági javaslat kialakítása, településrendezési szerződés véleményezése, háttérfejlesztési hozzájárulásra javaslat.**

**Előadó: Bizottság elnöke**

**Bertalan János:**  Juhász Gábor a tulajdonát képező ingatlant szeretné belterületbe vonni, hajlandó a háttérfejlesztési hozzájárulást megfizetni. A főépítész véleményezte, nem látja akadályát annak, hogy a települési szerződés megkötésre kerüljön, de a belterületbe vonásra, csak a jelenleg módosítás alatt levő agglomerációs törvény elfogadása után lehet dönteni. A csatolt szerződés-tervezet szerint a háttérfejlesztés nagyságára kellene javaslatot tenni.

Kérdés-vélemények?

**Szabó Olga:** Feltétlenül szükséges előszerződésbe belebonyolódni?

**Bertalan János**: 11 154 m2-ről lenne szó, a külterület 021/13. hrsz alatt. A ma hatályos jogszabályok szerint nem lehet belterületbe vonni, majd esetleg az agglomerációs törvény módosításakor legközelebb. 23 millió Ft-ot fizetne hozzájárulás, valamint még kb. 1 millió Ft-ot közművesítésre.

**Storcz Botond:** Úgy gondolom a hozzájárulás összege alacsony, 30-40 millió Ft lenne a megfelelő összeg.

**Szabó Olga**: 35 millió Ft összeget javasolok.

**Bertalan János**: Amennyiben nincs több hozzászólás, úgy szavazásra bocsátom, aki 40 millió Ft háttérfejlesztési hozzájárulással ért egyet, az kérem, hogy szavazzon.

A Pénzügyi és Gazdasági Bizottság 7 igen szavazattal, ellenszavazat nélkül és 1 tartózkodással az alábbi határozatot hozta.

Üröm község Önkormányzat Pénzügyi és Gazdasági Bizottságának

**30/2018. (IV. 25.) számú határozata**

A Pénzügyi és Gazdasági Bizottság

1.) Támogatja a képviselő-testület felé Juhász Gábor kérelmének elfogadását a településrendezési szerződésben foglaltak szerint.

A háttérfejlesztési hozzájárulást 40 millió Ft-ban javasolja megállapítani.

2) Felkéri a bizottság elnökét hogy a határozatot a képviselő-testület soros ülésén ismertesse.

Határidő: 2018. 04.25.

Felelős: Bizottság elnöke

**6.) Napirendi pont:**

**Pályázat benyújtásának elbírálása járdafelújításra (Üröm, Fő u.)**

Előadó: Bizottság elnöke

**Bertalan János**: A helyi önkormányzatokért felelős miniszter az államháztartásért felelős miniszterrel közösen pályázatot írt ki, mely pályázati célok között szerepel többek közt belterületi utak, járdák, hidak felújítása, mint pályázati cél. Tekintettel arra, hogy lehetőség kínálkozik, hogy megpályázzuk 15 % önrész vállalása mellett 15 millió Ft., mint maximálisan pályázható összeget járda építésre, így javaslom, hogy éljünk ezzel a lehetőséggel.

Javaslom, hogy a Fő utca jelenleg igen hiányos és rossz állapotban lévő kb. 370 fm járdája kerüljön felújításra, a Cseresznyés úti kishídtól Pilisborosjenő határáig. A járda viacolorból épülne, süllyesztett szegéllyel.

A beruházás összköltsége 15 millió lenne, ebből – figyelemmel az adóerő képességünk nagyságára – 75 %-ot lehetne központi forrásból, még a 15 %-ot, azaz 2.250.000. Ft-ot saját forrás terhére kellene biztosítania az önkormányzatnak.

Kérdés-hozzászólás: Nem volt.

**Bertalan János**: Amennyiben nincs több észrevétel, úgy szavazásra bocsátom, aki egyetért a pályázat benyújtásával, az kérem, hogy szavazzon.

A Pénzügyi és Gazdasági Bizottság 8 igen szavazattal, ellenszavazat és tartózkodás nélkül az alábbi határozatot hozta:

Üröm község Önkormányzat Pénzügyi és Gazdasági Bizottságának

**31/2018. (IV. 25.) számú határozata**

A Pénzügyi és Gazdasági Bizottság

1. Egyetért azzal, hogy a belügyminisztérium, illetve az államháztartásért felelős miniszter által az önkormányzati feladatellátást szolgáló fejlesztésekre kiírt pályázaton járdafelújítást az Üröm, Fő utcában kb. 370 fm-en megpályázza. Tudomásul veszi, hogy a felújítandó járdaszakasz a Cseresznyés úti kishídtól Pilisborosjenő határáig tart.
2. Tudomásul veszi, hogy a pályázati kiírás szerint a 10.000. Fő alatti lélekszámú településeknél a maximálisan pályázható összeg 15 millió Ft, melynek 15 %-át, azaz 2.250.000. Ft-ot, mint önrészt az önkormányzatnak vállalnia kell, melyet vállal a 2018. évi költségvetése céltartalék alapja terhére.

3.) Felkéri a bizottság elnökét, hogy a határozatot a Képviselő-testület soros ülésén

ismertesse.

Határidő: 2018.04.25.

Felelős: bizottság elnöke

**További napirend, illetve hozzászólás hiányában Bertalan János elnök az ülést 17.00 órakor bezárta.**

Üröm, 2018. április 25.

Szél-Takács Viktória Bertalan János

jegyzőkönyvvezető elnök

jegyzőkönyv hitelesítő bizottsági tag:

…………………….